বৃহস্পতিবার পূর্ব মেদিনীপুরের তমলুক জেলা আদালত এক শিক্ষককে মৃত্যদণ্ডের সাজা শোনাল। বিচারক সঞ্চিতা সরকার বুধবার শিক্ষক প্রণব রায়কে দোষী সাব্যস্ত করেন। অভিযুক্ত প্রণব রায়কে ফাঁসিতে ঝোলানোর নির্দেশ দিলেন বিচারক।
২০১২ সালে ধর্ষণ ও খুনের মামলায় এই রায় জানাল আদালত। পূর্ব মেদিনীপুর জেলার তমলুক থানার শালগাছিয়া গ্রামের স্কুল শিক্ষকের বাড়িতে পরিচারিকার কাজ করত পাশের গ্রাম উত্তরচড়া শংকরআরা গ্রামের ১২ বছরের পূজা ভুঁইয়া। ২০১২ সালের ২৩ মে শিক্ষক প্রণব রায়ের বাড়ি থেকে উদ্ধার হয় ওই নাবালিকার দেহ। খবর পেয়ে নাবালিকার বাড়ির লোক ও উত্তেজিত জনতা বাড়ি ভাঙচুর চালায়। 
পূজার পরিবারের অভিযোগের ভিত্তিতে তমলুক থানার পুলিশ শিক্ষক প্রণব রায়কে গ্রেফতার করে। বুধবার পূর্ব মেদিনীপুর জেলা আদালতের সেকেন্ড কোর্ট-এর বিচারক সঞ্চিতা সরকার ধর্ষণ করে খুনের অভিযোগে প্রণব রায়কে দোষী সাবস্ত করেন এবং  বৃহস্পতিবার সাজা ঘোষণা হল। 
সরকারি পক্ষের আইনজীবী নবকুমার ঘোষ বলেন, ‘‘বিচারক ঘটনা ও আক্রান্ত নাবালিকার মৃত্যু যন্ত্রণা-সহ সব দিক দিয়ে বিচার করে সুপ্রিম কোর্টের নির্দেশ মেনে ফাঁসির সাজা ঘোষণা করেন।’
মৃত পূজার বাবা অনন্ত ভুঁইয়া রায় শোনার পরে বলেন, ‘‘আমি খুব যন্ত্রণা নিয়ে জীবন যাপন করছিলাম। আজ খুব খুশি হয়েছি। আমার মেয়ের আত্মা শান্তি পাবে। এই রকম কোনও ঘটনা যেন আর কোনও মেয়ের জীবনে না ঘটে।’’